CELEX: 52019PC0269
Language: el
Date: 2019-06-11
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.6.2019
            COM(2019) 269 final
            2019/0130(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το σχέδιο απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) αποσκοπεί στην τροποποίηση του παραρτήματος ΙΙ (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ προκειμένου να ενσωματωθεί η οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ.
               
            
            
               •Συνοχή με τις ισχύουσες διατάξεις στον τομέα πολιτικής
            
            
               
                  Το συνημμένο σχέδιο απόφασης της Μεικτής Επιτροπής επεκτείνει την ήδη υφιστάμενη πολιτική της ΕΕ στα κράτη ΕΖΕΣ του ΕΟΧ (Νορβηγία, Ισλανδία και Λιχτενστάιν). 
               
               
                  •
                        Συνέπεια με άλλες πολιτικές της Ένωσης
               
               
                  Η επέκταση του κεκτημένου της ΕΕ στα κράτη ΕΖΕΣ του ΕΟΧ με την ενσωμάτωσή του στη συμφωνία ΕΟΧ πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομοθεσία που πρέπει να ενσωματωθεί στη συμφωνία ΕΟΧ βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης, σε συνδυασμό με το άρθρο 218 παράγραφος 9.
            
            
               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  1
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση που πρέπει να ληφθεί εξ ονόματος της Ένωσης όσον αφορά τις αποφάσεις αυτές, κατόπιν πρότασης της Επιτροπής. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η πρόταση συνάδει με την αρχή της επικουρικότητας για τον ακόλουθο λόγο. 
            
            
               Ο στόχος της παρούσας πρότασης, δηλαδή η εξασφάλιση της ομοιογένειας της εσωτερικής αγοράς, δεν είναι δυνατό να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο. 
            
            
               
                  Η διαδικασία ενσωμάτωσης του κεκτημένου της ΕΕ στη συμφωνία ΕΟΧ πραγματοποιείται σύμφωνα με τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, που επιβεβαιώνει την υιοθετηθείσα προσέγγιση.
               
               
            
            
               •Αναλογικότητα
            
            
               
                  Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.
               
            
         
         
            
               •Επιλογή της νομικής πράξης
            
            
               
                  Σύμφωνα με το άρθρο 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην συμφωνία ΕΟΧ.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Δεν αναμένονται δημοσιονομικές επιπτώσεις ως αποτέλεσμα της ενσωμάτωσης της οδηγίας 2014/40/ΕΕ στη συμφωνία ΕΟΧ.
               
            
            
               5.ΛΟΙΠΑ ΣΤΟΙΧΕΙΑ
            
            
               Οι κύριες προσαρμογές που ζητήθηκαν από την ΕΖΕΣ 
            
            
               Προσαρμογή α): είναι σημαντικό να διασφαλιστεί ότι η Επιτροπή έχει πρόσβαση σε στοιχεία και πληροφορίες, όπως προβλέπεται στο άρθρο 5 παράγραφος 7. Αν χρειαστεί, θα συμπεριληφθούν ακριβέστερες προσαρμογές στις αποφάσεις της Μεικτής Επιτροπής σχετικά με την εκτελεστική νομοθεσία της οδηγίας 2014/40/ΕΕ.
            
            
               Προσαρμογή β): λόγω συνταγματικών περιορισμών στα κράτη ΕΖΕΣ του ΕΟΧ, τα τέλη δεν μπορούν να επιβάλλονται απευθείας από την Επιτροπή. Η προτεινόμενη λύση συνάδει με τη δομή δύο πυλώνων της συμφωνίας ΕΟΧ.
            
            
               Προσαρμογή γ): η Νορβηγία απαλλάσσεται από την απαγόρευση των προϊόντων καπνού που λαμβάνονται από το στόμα από το 1994. Δεδομένου ότι ο καπνός που λαμβάνεται από το στόμα είναι καθιερωμένο προϊόν στη νορβηγική αγορά, το οποίο χρησιμοποιείται από το 14 % του πληθυσμού (Στατιστική Υπηρεσία της Νορβηγίας, 2017), η απαλλαγή αυτή εξακολουθεί να είναι δικαιολογημένη. Για την αντιμετώπιση των ιδιαίτερων εθνικών περιστάσεων στη Νορβηγία που υποστηρίζονται από στατιστικά στοιχεία σχετικά με τους κινδύνους για την υγεία που συνδέονται με τη χρήση προϊόντων καπνού που λαμβάνονται από το στόμα και τις συνήθειες χρήσης τους (που εξηγούνται κατωτέρω), η Νορβηγία επιθυμεί να προσθέσει εναλλακτική προειδοποίηση υγείας για τα προϊόντα καπνού που λαμβάνονται από το στόμα.
            
            
               Η χρήση προϊόντων καπνού που λαμβάνονται από το στόμα έχει αυξηθεί θεαματικά στη Νορβηγία κατά τα τελευταία 10-15 έτη, ιδίως από τους νέους. Λίγο περισσότερο από δέκα χρόνια πριν, τα προϊόντα αυτά χρησιμοποιούνταν από λίγους νέους άνδρες και ελάχιστες γυναίκες. Σήμερα, το 33 % των αγοριών και το 18 % των κοριτσιών 16 έως 24 ετών στη Νορβηγία χρησιμοποιούν τα προϊόντα αυτά και δεν υπάρχουν ενδείξεις ότι η τάση αυτή θα σταματήσει. Στη Σουηδία, που είναι η άλλη χώρα όπου επιτρέπεται η πώληση καπνού που λαμβάνεται από το στόμα, δεν παρατηρείται η ίδια αύξηση στον πληθυσμό των νέων γυναικών, επομένως η τάση αυτή αποτελεί ιδιαίτερη εθνική περίσταση της Νορβηγίας.
            
            
               Επιπλέον, στη Νορβηγία, περίπου το 20 % των γυναικών χρηστών χρησιμοποιούν καπνό που λαμβάνεται από το στόμα και κατά τη διάρκεια της εγκυμοσύνης. Υπάρχουν πειστικά στοιχεία που αποδεικνύουν ότι η χρήση καπνού από το στόμα κατά τη διάρκεια της εγκυμοσύνης μπορεί να οδηγήσει σε μειωμένο βάρος κατά τη γέννηση, αυξημένο κίνδυνο πρόωρου τοκετού και εμβρυϊκό θάνατο. Υπάρχουν επίσης ενδείξεις ότι μπορεί να συμβάλει στην προεκλαμψία και να αυξήσει τον κίνδυνο εμφάνισης αναπνευστικής ανεπάρκειας στα νεογέννητα, καθώς και δυσπλασιών στα χείλη/στην υπερώα. Λόγω της ραγδαίας αύξησης της χρήσης του από νέες γυναίκες, ο κίνδυνος αύξησης των εγκύων που χρησιμοποιούν «snus» είναι πιθανό να ενταθεί τα επόμενα χρόνια. Κατά συνέπεια, ενδέχεται να αυξηθούν οι περιπτώσεις αρνητικής έκβασης της κύησης και αναπτυξιακών διαταραχών στα έμβρυα και τα βρέφη.
            
            
               Δεδομένων των ιδιαίτερων εθνικών περιστάσεων της χώρας, η Νορβηγία θα πρέπει να είναι ελεύθερη να επιτρέψει τη χρήση της εναλλακτικής προειδοποίησης υγείας για τον καπνό που λαμβάνεται από το στόμα και διατίθεται στην αγορά της Νορβηγίας.
            
            
               Προσαρμογή δ): στη Νορβηγία, η πώληση καπνού που λαμβάνεται από το στόμα επιτρέπεται επειδή πρόκειται για παραδοσιακό προϊόν καπνού στη χώρα. Η απαλλαγή αυτή θα πρέπει να εξακολουθήσει να ισχύει.
            
            
               
            
            
               2019/0130 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ
               
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 σε συνδυασμό με το άρθρο 218 παράγραφος 9,
            
            
               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  2
               , και ιδίως το άρθρο 1 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία για τον Ευρωπαϊκό Οικονομικό Χώρο
                  3
                («η συμφωνία ΕΟΧ») άρχισε να ισχύει την 1η Ιανουαρίου 1994.
            
            
               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το παράρτημα II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ.
            
            
               (3)Η οδηγία 2014/40/ΕΕ του Ευρωπαϊκού Κοινοβουλίου και του Συμβουλίου
                  4
                πρέπει να ενσωματωθεί στη συμφωνία ΕΟΧ.
            
            
               (4)Επομένως, το παράρτημα II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ θα πρέπει να τροποποιηθεί αναλόγως. 
            
            
               (5)Η θέση της Ένωσης στη Μεικτή Επιτροπή του ΕΟΧ θα πρέπει συνεπώς να βασιστεί στο συνημμένο σχέδιο απόφασης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στη Μεικτή Επιτροπή του ΕΟΧ όσον αφορά την προτεινόμενη τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 305 της 30.11.1994, σ. 6-8
               
               
                  
                     (2)
                  
                        ΕΕ L 305 της 30.11.1994, σ. 6.
               
               
                  
                     (3)
                  
                        ΕΕ L 1 της 3.1.1994, σ. 3. 
               
               
                  
                     (4)
                  
                        Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ, όπως διορθώθηκε με την ΕΕ L 150 της 17.6.2015, σ. 24.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.6.2019
            COM(2019) 269 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ
            
               
         
         
            
               ΠΑΡΑΡΤΗΜΑ 
            
            
               ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
            
            
               αριθ. […]
            
            
               της […]
            
            
               για την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας ΕΟΧ
            
            
               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
            
            
               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως το άρθρο 98,
            
            
               Εκτιμώντας τα ακόλουθα:
            
            
               (1)Η οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ
                  1
               , όπως διορθώθηκε με την ΕΕ L 150 της 17.6.2015, σ. 24, πρέπει να ενσωματωθεί στη συμφωνία ΕΟΧ.
            
            
               (2)Η κατ' εξουσιοδότηση οδηγία 2014/109/ΕΕ της Επιτροπής, της 10ης Οκτωβρίου 2014, για την τροποποίηση του παραρτήματος II της οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού
                  2
                πρέπει να ενσωματωθεί στη συμφωνία ΕΟΧ.
            
            
               (3)Η οδηγία 2014/40/ΕΕ καταργεί την οδηγία 2001/37/ΕΚ του Ευρωπαϊκού Κοινοβουλίου και του Συμβουλίου
                  3
               , η οποία έχει ενσωματωθεί στη συμφωνία ΕΟΧ και πρέπει, συνεπώς, να διαγραφεί από τη συμφωνία ΕΟΧ.
            
            
               (4)Η Νορβηγία θα πρέπει να διατηρήσει την προσαρμογή της στην οδηγία 2001/37/ΕΚ όσον αφορά τα «προϊόντα καπνού που λαμβάνονται από το στόμα», όπως ορίζονται στο άρθρο 2 παράγραφος 8 της οδηγίας 2014/40/ΕΕ.
            
            
               (5)Δεδομένης της προσαρμογής όσον αφορά το προϊόν που ορίζεται στο άρθρο 2 παράγραφος 8 της οδηγίας 2014/40/ΕΕ και με βάση τις ιδιαίτερες εθνικές περιστάσεις που υποστηρίζονται από στατιστικά στοιχεία σχετικά με τους κινδύνους για την υγεία που συνδέονται με τη χρήση καπνού που λαμβάνεται από το στόμα και τις συνήθειες χρήσης του, η Νορβηγία θα πρέπει να έχει τη δυνατότητα να επιτρέψει την εναλλακτική πρόσθετη προειδοποίηση για την υγεία για τα προϊόντα καπνού που λαμβάνονται από το στόμα, όπως αναφέρεται στο άρθρο 1 στοιχείο γ) της παρούσας απόφασης.
            
            
               (6)Επομένως, το παράρτημα ΙΙ της συμφωνίας ΕΟΧ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Το κείμενο του σημείου 3 (Οδηγία 2001/37/ΕΚ του Ευρωπαϊκού Κοινοβουλίου και του Συμβουλίου) του κεφαλαίου XXV του παραρτήματος II της συμφωνίας ΕΟΧ αντικαθίσταται από το ακόλουθο κείμενο:
            
            
               «32014 L 0040: Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (ΕΕ L 127 της 29.4.2014, σ. 1), όπως διορθώθηκε με την ΕΕ L 150 της 17.6.2015, σ. 24, όπως τροποποιήθηκε με:
            
            
               - 32014 L0109: Κατ’ εξουσιοδότηση οδηγία 2014/109/EΕ της Επιτροπής της 10ης Οκτωβρίου 2014 (ΕΕ L 360 της 17.12.2014, σ. 22).
            
         
         
            
               Ισχύουν οι μεταβατικές ρυθμίσεις που προβλέπονται στα παραρτήματα της πράξης προσχώρησης της 25ης Απριλίου 2005 για τη Βουλγαρία (Παράρτημα VI, κεφάλαιο 7).
            
            
               Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:
            
            
               α)στο άρθρο 5 παράγραφος 7, προστίθεται το ακόλουθο εδάφιο:
            
            
               “Τα κράτη της ΕΖΕΣ και η Εποπτεύουσα Αρχή της ΕΖΕΣ, κατά περίπτωση, μεριμνούν ώστε η Επιτροπή να έχει πρόσβαση σε όλα τα στοιχεία και τις πληροφορίες που πρέπει να παρέχονται.”·
            
            
               β)στο άρθρο 7 παράγραφος 13 προστίθεται το ακόλουθο εδάφιο:
            
            
               “Στις περιπτώσεις που αφορούν παραγωγούς και εισαγωγείς στα κράτη της ΕΖΕΣ, η Εποπτεύουσα Αρχή της ΕΖΕΣ εισπράττει τυχόν τέλη που επιβάλλει η Επιτροπή.”·
            
            
               γ)Όσον αφορά τη Νορβηγία, στο άρθρο 12 παράγραφος 1 προστίθεται το ακόλουθο εδάφιο:
            
            
               “Λαμβανομένων υπόψη των ιδιαίτερων εθνικών περιστάσεων που υποστηρίζονται από στατιστικά στοιχεία σχετικά με τους κινδύνους για την υγεία που συνδέονται με τη χρήση καπνού που λαμβάνονται από το στόμα και τις συνήθειες χρήσης του, τα προϊόντα καπνού που λαμβάνονται από το στόμα τα οποία διατίθενται στην αγορά της Νορβηγίας μπορούν να φέρουν την ακόλουθη εναλλακτική προειδοποίηση υγείας:
            
            
               ‘Αυτό το προϊόν καπνού αυξάνει τον κίνδυνο πρόκλησης βλάβης στο έμβρυο και εμβρυϊκού θανάτου’”·
            
            
               δ)Η απαγόρευση που ορίζεται στο άρθρο 17 δεν ισχύει για τη διάθεση στην αγορά της Νορβηγίας του προϊόντος που ορίζεται στο άρθρο 2 παράγραφος 8. Η παρέκκλιση αυτή δεν ισχύει για την απαγόρευση πωλήσεων του προϊόντος που ορίζεται στο άρθρο 2 παράγραφος 8 σε μορφές που μοιάζουν με προϊόντα διατροφής. Η Νορβηγία απαγορεύει την εξαγωγή του προϊόντος που ορίζεται στο άρθρο 2 παράγραφος 8 σε όλα τα συμβαλλόμενα μέρη της παρούσας συμφωνίας, εξαιρουμένης της Σουηδίας·
            
            
               ε)Στο άρθρο 30 οι λέξεις “τις 20 Μαΐου 2017”, όσον αφορά τα κράτη της ΕΖΕΣ, αντικαθίστανται από τα εξής: “ένα έτος μετά την ημερομηνία έναρξης ισχύος της απόφασης της Μεικτής Επιτροπής του ΕΟΧ για την ενσωμάτωση της οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου στη συμφωνία ΕΟΧ”.
            
            
               Στο άρθρο 30 στοιχεία α) και γ) οι λέξεις “τις 20 Μαΐου 2016”, όσον αφορά τα κράτη της ΕΖΕΣ, αντικαθίστανται από τα εξής: “την ημερομηνία έναρξης ισχύος της απόφασης της Μεικτής Επιτροπής του ΕΟΧ για την ενσωμάτωση της οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου στη συμφωνία ΕΟΧ”.
            
            
               Στο άρθρο 30 στοιχείο β) οι λέξεις “τις 20 Νοεμβρίου 2016”, όσον αφορά τα κράτη της ΕΖΕΣ, αντικαθίστανται από τα εξής: “έξι μήνες μετά την ημερομηνία έναρξης ισχύος της απόφασης της Μεικτής Επιτροπής του ΕΟΧ για την ενσωμάτωση της οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου στη συμφωνία ΕΟΧ”.»
            
            
               Άρθρο 2
            
            
               Τα κείμενα της οδηγίας 2014/40/ΕΕ, όπως διορθώθηκε με την ΕΕ L 150 της 17.6.2015, σ. 24, και της κατ’ εξουσιοδότηση οδηγίας 2014/109/ΕΕ στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
            
            
               Άρθρο 3
            
            
               Η παρούσα απόφαση αρχίζει να ισχύει στις/την […], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ*.
            
            
               
                  4Άρθρο 4
            
            
               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
            
            
               Βρυξέλλες, […]
            
         
         
            
                  Για τη Μεικτή Επιτροπή του ΕΟΧ
            
            
                  Ο Πρόεδρος
            
            
                  […]
            
            
            
            
                  Οι Γραμματείς
            
            
                  της Μεικτής Επιτροπής του ΕΟΧ
            
            
                  […]
            
         
         
            
                  
                     (1)
                  
                        ΕΕ L 127 της 29.4.2014, σ. 1.
               
               
                  
                     (2)
                  
                        ΕΕ L 360 της 17.12.2014, σ. 22.
               
               
                  
                     (3)
                  
                        ΕΕ L 194 της 18.7.2001, σ. 26.
               
               
                  
                     (4)
                  *
                        Έχουν αναφερθεί συνταγματικές απαιτήσεις.